Migréna
Dobrý deň

Som druhý deň po vklade embrya.Keďže mávam migrény pomáhal mi Panadol extra novum alebo Algifen kvp. (môžem vo výnimočnom prípade teraz po vklade užiť?). A ako je to s Panadol novum, aká je najvyšia dávka ktorú môžem užiť? Celú noc som nespala pre silnú migrénu budem rada za vašu pomoc.
Dobrý deň,
ďakujeme za prejavenú dôveru.
V prípade horúčky či bolesti rôzneho pôvodu je užívanie paracetamolu vhodnou voľbou počas tehotenstva. Veľké množstvo údajov u tehotných žien nepoukazuje na malformačnú toxicitu ani na toxický vplyv na plod/novorodenca. Ak je to klinicky potrebné, paracetamol sa môže podávať počas tehotenstva, avšak má byť použitá minimálna účinná dávka po čo najkratšiu dobu a s najnižšiu možnou frekvenciou.
Dospelým a dospievajúcim sa podáva 500 mg – 1 000 mg paracetamolu (1– 2 tablety Paralen 500 alebo Panadol Novum) podľa potreby v časovom odstupe najmenej 4 hodiny do maximálnej dennej dávky 4 g (8 tabliet Paralenu 500 alebo Panadol Novum), najvyššia jednotlivá dávka je 1 g (2 tablety Paralenu 500 alebo Panadol Novum). Kvapky Algifen sa neodporúčajú počas 1. a 2. trimestra tehotenstva a sú kontraindikované počas 3. trimestra tehotenstva.
Vprípade pretrvávajúcich či zhoršujúcich sa ťažkostí sa poraďte aj so svojim gynekológom.
Prajem skorú úľavu od ťažskostí.
S pozdravom
Mgr. Emma Halás Haluščíková